ΓΡΑΠΤΗ ΕΡΩΤΗΣΗ E-0762/02

υποβολή: Stavros Xarchakos (PPE-DE) προς την Επιτροπή

(18 Μαρτίου 2002)

Θέμα: Το Ιντερνέτ και τα κινητά τηλέφωνα, κόμβοι διακίνησης ναρκωτικών

Σύμφωνα με την Έκθεση τής Διεθνούς Επιτροπής τού ΟΗΕ για τον Έλεγχο των Ναρκωτικών για το έτος 2001 η INTERPOL εντόπισε το 2000 περισσότερες από 1000 ιστοσελίδες στο Ιντερνέτ, οι οποίες προσφέρουν προς πώληση ναρκωτικά. Σύμφωνα, εξάλλου, με ανακοίνωση των βρετανικών αρχών, εντοπίστηκαν εκατοντάδες ιστοσελίδες που πωλούν από κάνναβη μέχρι ηρωίνη και κοκαΐνη στο Ηνωμένο Βασίλειο, ενώ συνταγές παρασκευής ναρκωτικών κυκλοφορούν ελεύθερα στο Ιντερνέτ από χημικά εργαστήρια της Αμερικής. Επιπλέον, η παραπάνω Έκθεση της Διεθνούς Επιτροπής του ΟΗΕ χαρακτηρίζει το Ιντερνέτ αλλά και τα κινητά τηλέφωνα ως τους βασικούς κόμβους για την κυκλοφορία των ναρκωτικών. Ιδιαίτερα στο Ιντερνέτπάρχουν ειδικοί απροσπέλαστοι χώροι συζήτησης (CHAT ROOMS) όπου οι έμποροι ναρκωτικών έρχονται σε επαφή και ρυθμίζουν την πώληση ναρκωτικών σε ναρκομανείς.

Γνωρίζει η Ευρωπαϊκή Επιτροπή τα παραπάνω· Ποιά μέτρα προτίθεται να λάβει ώστε να σταματήσει η δραστηριοποίηση των κυκλωμάτων ναρκωτικών μέσω του Ιντερνέτ· Η Europol έχει κάποια στοιχεία για τη δραστηριοποίηση τέτοιων κυκλωμάτων στην Ελλάδα·

Απάντηση του κ. Vitorino εξ ονόματος της Επιτροπής

(27 Μαΐου 2002)

Η Επιτροπή γνωρίζει τα στοιχεία που περιέχονται στην ετήσια έκθεση για το 2001 της Διεθνούς Επιτροπής για τον Έλεγχο των Ναρκωτικών, και ιδίως τις προκλήσεις που παρουσιάζει η κακή χρήση των νέων τεχνολογιών στον τομέα της καταπολέμησης των ναρκωτικών.

Η Επιτροπήπενθυμίζει ότι το σημερινό πλαίσιο της δράσης της Ένωσης στον τομέα των ναρκωτικών παρέχεται από τη στρατηγική της Ευρωπαϊκής Ένωσης για τα ναρκωτικά (2000-2004)(1) και από το σχέδιο δράσης της ΕΕ για τα ναρκωτικά 2000-2004(2).

Στο σημείο 4.1.1.2 του σχεδίου δράσης της ΕΕ προβλέπεται ότι το Συμβούλιο και η Επιτροπή, με τη βοήθεια της Ευρωπόλ, πρέπει να προετοιμάσουν κοινοτικούς προσανατολισμούς για την καταπολέμηση των παράνομων δραστηριοτήτων που αφορούν τα ναρκωτικά μέσω των νέων τεχνολογιών και κυρίως του Διαδικτύου.

Η πρόταση για απόφαση-πλαίσιο του Συμβουλίου για τη θέσπιση ελάχιστων διατάξεων σχετικά με τα στοιχεία της αντικειμενικήςπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών(3) εστιάζεται στην παράνομη διακίνηση ναρκωτικών εν γένει και, ως εκ τούτου, περιλαμβάνει και την παράνομη διακίνηση ναρκωτικών μέσω των τεχνολογιών της πληροφορίας και της επικοινωνίας, και κυρίως μέσω του Διαδικτύου.

Το συγκεκριμένο θέμα των ναρκωτικών και του Διαδικτύου έχει εξεταστεί και συνεχίζεται να εξετάζεται στο πλαίσιο των αρμόδιων ομάδων εργασίας του Συμβουλίου. Το γενικότερο θέμα αντιμετωπίζεται από το πολυετές κοινοτικό πρόγραμμα δράσης για την προώθηση της ασφαλέστερης χρήσης του Διαδικτύου μέσω της καταπολέμησης του παράνομου και βλαβερού περιεχομένου στα παγκόσμια δίκτυα, το οποίο εγκρίθηκε από το Κοινοβούλιο και το Συμβούλιο(4). Επί πλέον, η Επιτροπή ασχολήθηκε με το θέμα αυτό στην ανακοίνωσή της Για μια ασφαλέστερη Κοινωνία της Πληροφορίας με τη βελτίωση της ασφάλειας τωνποδομών πληροφόρησης και την καταπολέμηση του εγκλήματος πληροφορικής, η οποία εκδόθηκε τον Ιανουάριο του 2001(5).

Όσον αφορά την Ευρωπόλ, η Επιτροπή δεν γνωρίζει αν η εν λόγω Υπηρεσία διαθέτει συγκεκριμένα στοιχεία για ενδεχόμενη δραστηριοποίηση τέτοιων κυκλωμάτων στην Ελλάδα, αλλά θα διαβιβάσει στην Ευρωπόλ τις ανησυχίες που εκφράζονται από το αξιότιμο μέλος.

(1) Έγγραφο του Συμβουλίου 12555/3/99 (http://ue.eu.int/newsroom/newmain.asp?lang=1).

(2) Έγγραφο του Συμβουλίου 9283/00 and 9283/00 COR1 (http://ue.eu.int/newsroom/newmain.asp?lang=1).

(3) COM(2001)259 τελικό.

(4) ΕΕ L 33 της 6.2.1999.

(5) COM(2000)890/2.